**Saeimas Budžeta un finanšu (nodokļu) komisijai**

Par Ministru kabineta vēstules projektu

Atbildot uz Saeimas Budžeta un finanšu (nodokļu) komisijas š.g. 19.oktobra vēstuli Nr.111.9/2-88-12/16 par likumprojektā “Grozījumi Mikrouzņēmumu nodokļa likumā” (Nr.700/Lp12) (turpmāk – likumprojekts) ietverto normu atbilstību Satversmei, Ministru kabinets izsaka šādu viedokli.

 Informējam, ka Mikrouzņēmumu nodokļa likums tika izstrādāts saskaņā ar Ministru kabineta 2009.gada 30.oktobra rīkojumu Nr.748 "Par Koncepciju par mikrouzņēmumu atbalsta pasākumiem" (prot. Nr.69 51.§ 2.3.4. un 2.3.6.apakšpunkts), lai radītu nepieciešamos priekšnoteikumus bez darba palikušajiem iedzīvotājiem uzsākt uzņēmējdarbību, izveidot mikrouzņēmumu darbību veicinošu komercdarbības vidi, samazinot bezdarba līmeni, kā arī attīstīt uzņēmēja spējas, tādējādi palielinot uzņēmēju īpatsvaru kopējo nodarbināto skaitā.

 Vēršam uzmanību, ka Ministru kabineta š.g. 29.septembra rīkojums Nr.566 “Par konceptuālo ziņojumu “Par uzņēmējdarbības uzsākšanas un mazās uzņēmējdarbības ekosistēmu un turpmāk nepieciešamajiem atbalsta stimuliem” paredz ieviest trīs jaunus speciālos, atvieglotos nodokļu režīmus. Saskaņā ar minētā rīkojuma 3.1.apakšpunktu Ekonomikas ministrija ir izstrādājusi likumprojektu “Jaunuzņēmumu darbības atbalsta likums”, kas ir iekļauts 2017. gada valsts budžeta likumprojektu paketē. Savukārt, minētā rīkojuma 4.punkts paredz, ka, lai nodrošinātu atbalsta pasākumus uzņēmējdarbības uzsācējiem un uzņēmumiem ar mazu ikgadēju apgrozījumu (ieņēmumiem), Ekonomikas ministrijai sadarbībā ar Finanšu ministriju, Labklājības ministriju un uzņēmumus pārstāvošajām organizācijām jāizvērtē konceptuālajā ziņojumā iekļautos risinājuma variantus uzņēmējdarbības uzsācējiem un uzņēmumiem ar mazu ikgadēju apgrozījumu (ieņēmumiem), un līdz 2017. gada 1. jūnijam jāiesniedz Ministru kabinetā tādu normatīvo aktu projektus, kas paredz atbalsta stimulu piemērošanu ar 2018. gada 1. janvāri.

Ņemot vērā minēto, uzskatām, ka nav mērķtiecīgi un no budžeta viedokļa atbalstāmi, ka paralēli turpina piemērot gan mikrouzņēmumu nodokļa režīmu, gan jaunos atvieglotos nodokļu maksāšanas režīmus. Tādējādi likumprojektā ir ietvertas normas, kas paredz, ka mikrouzņēmumu nodokļa maksātājiem līdz 2018.gada 15.decembrim būs jāpārreģistrējas kādā no pastāvošajiem nodokļu maksāšanas režīmiem, ja tie vēlēsies turpināt saimniecisko darbību pēc 2018.gada 31.decembra. Savukārt jauni mikrouzņēmumu nodokļa maksātāji varēs reģistrēties tikai līdz 2017.gada 30.jūnijam.

Līdz ar to, paredzams, ka Mikrouzņēmumu nodokļa likums vairs nebūs spēkā, sākot ar 2019.gada 1.janvāri.

Mūsuprāt, likumprojektā ietvertās normas ir samērīgas un nav pretrunā Satversmei.  Satversmes tiesa ir secinājusi, ka personas tiesiskā paļāvība uz to, ka nodokļa atvieglojums netiks atcelts pat tad, ja ekonomiskās politikas prioritātes mainīsies, nav aizsargājama tādā pašā mērā kā personas tiesiskā paļāvība citos gadījumos, kad tiesībām uz īpašumu tiek noteikti ierobežojumi *(sk. Satversmes tiesas 2010. gada 6. decembra sprieduma lietā Nr. 2010-25-01 10.1. punktu).* Uzskatām, ka Mikrouzņēmumu nodokļa likumā ietvertais speciālais nodokļu režīms pats par sevi ir klasificējams nevis tikai kā vienkāršots, bet arī atvieglots nodokļu režīms (mikrouzņēmumu nodokļa maksājumu apmērs ir būtiski mazāks nekā nodokļu (t.sk. uzņēmumu ienākuma nodokļa, valsts sociālās apdrošināšanas obligāto iemaksu u.c.) apmērs, kurus uzņēmumam nāktos maksāt, ja tas veiktu nodokļu nomaksu vispārējā kārtībā). Tādējādi arī mikrouzņēmumu nodokļa maksātāji nevar paļauties uz to, ka šāda nodokļa nomaksas kārtība saglabāsies neierobežoti ilgu laiku un netiks mainīta.

Uzskatām, ka likumprojektā ietvertais regulējums nodrošina adekvātu mikrouzņēmumu nodokļa maksātāju tiesiskās paļāvības aizsardzību, t.i., tiem tiek radīts 2 gadu pārejas periods, lai mikrouzņēmumu nodokļa maksātāji varētu izvēlēties, kādā no nodokļu maksāšanas režīmiem tie turpinās savu saimniecisko darbību pēc 2018.gada 31.decembra, ja likumprojektā ietvertie grozījumi stāsies spēkā ar 2017.gada 1.janvāri. Mikrouzņēmumu nodokļa maksātāji varēs izvēlēties kādu no vispārējiem nodokļu maksāšanas režīmiem vai arī kādu no jaunajiem speciālajiem, atvieglotajiem nodokļu režīmiem, kas stāsies spēkā ar 2018.gada 1.janvāri. Savukārt, ja maksātājs savu izvēli nedara zināmu Valsts ieņēmumu dienestam, tas automātiski – atkarībā no savas juridiskās formas – kļūst par iedzīvotāju ienākuma nodokļa maksātāju no saimnieciskās darbības ienākuma vai uzņēmumu ienākuma nodokļa maksātāju.

Likumprojektā ietvertais regulējums ir uzskatāms par samērīgu, jo, ņemot vērā, ka sabiedrības kopējās interesēs ir nodokļu sistēma, kurā ietvertie atvieglojumi ir skaidri izprotami un radīti noteikta mērķa sasniegšanai, turklāt šī nodokļu sistēma kalpo valsts fiskālās un sociālās politikas interešu īstenošanai ilgtermiņā.

Ministru kabinets, akceptējot jaunu speciālo nodokļu režīmu ieviešanu, konceptuālajā ziņojumā ir norādījis arī uz mērķiem, kas sasniedzami ar jauna regulējuma ieviešanu. Savukārt, Mikrouzņēmumu nodokļa likums, lai arī zināmā mērā ir kalpojis arī tam izvirzīto mērķu sasniegšanai (piemēram, radīt priekšnoteikumu bez darba palikušajiem iedzīvotājiem uzņēmējdarbību, samazināt bezdarba līmeni), tomēr nav bijis pietiekami efektīvs uzņēmējdarbības izaugsmi stimulējošs ekonomiskās politikas instruments. Vienlaikus mikrouzņēmumu nodoklis ir arī radīji negatīvus blakus efektus un sekmējis jaunu problēmu rašanos, t.sk., strauju mikrouzņēmumu darbinieku skaita pieaugumu, jau esošajiem uzņēmumiem transformējoties par mikrouzņēmumiem, mākslīgu struktūru radīšanu, lai optimizētu un samazinātu nodokļu maksājumus, kā arī novedis pie neadekvāti mazām sociālajām garantijām mikrouzņēmumu darbiniekiem, īpaši tiem, kuri šajā statusā strādā ilgāku laiku.

Tādējādi ieguvums, ko mazāka nodokļu sloga veidā mikrouzņēmumu nodoklis rada atsevišķam maksātājam īstermiņā, neatsver šim pašam nodokļa maksātājam un sabiedrībai radītās sociālās un ekonomiskās problēmas ilgtermiņā.

Ņemot vērā iepriekš minēto, var secināt, ka nav cita līdzekļa iepriekš minēto problēmu risinājumam, kā likumprojekta regulējumā ietvertā.

Ar cieņu

Ministru prezidents M.Kučinskis

Finanšu ministre D.Reizniece - Ozola